**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**ИВАН ИВАНОВ – МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:** Проект на Постановление на Министерския съвет за приемане на Устройствен правилник на Агенция „Пътна инфраструктура“

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерския съвет за приемане на Устройствен правилник на Агенция „Пътна инфраструктура“ (АПИ, агенцията) и за отмяна на Правилника за структурата, дейността и организацията на работа на Агенция „Пътна инфраструктура“, приет с Постановление № 295 на Министерския съвет от 2009 г. (обн., ДВ, бр. 100 от 2009 г., изм. и доп., бр. 102 от 2010 г., бр. 52, 83 и 97 от 2011 г., бр. 14, 22, 60 и 81 от 2012 г., бр. 93 от 2013 г., бр. 60 и 102 от 2014 г., бр. 57 от 2015 г., бр. 88 от 2016 г., бр. 2, 70 и 91 от 2018 г., бр. 12 и 52 от 2019 г., бр. 70 от 2020 г. и бр. 47 от 2022 г.).

Причините, които налагат приемането на проекта на нормативен акт са продиктувани от необходимостта от оптимизация на организационната структура на АПИ и функционалните характеристики на структурните звена на ведомството чрез прецизиране на техните функции. Необходимо е повишаване ефективността на нейната дейност в приоритетни области, с оглед постигане на пълно съответствие със Закона за администрацията и действащото законодателство във връзка с осъществяваната държавна политика в областта на развитието и управлението на републиканската пътна мрежа. С оглед обема на нормативните промени, това не е възможно да бъде извършено чрез изменение и допълнение на действащия Правилник за структурата, дейността и организацията на работа на Агенция „Пътна инфраструктура“, а е необходимо приемането на нов Устройствен правилник на агенцията.

Констатирано е, че организационното структуриране на администрацията в АПИ не е в достатъчна степен ефективно, с оглед изпълнение на правомощията на ръководния орган на агенцията - Управителния съвет (УС). Налице е необходимост от оптимизиране на организацията на звената при осъществяването на дейностите, както и укрепване на административния капацитет. Констатирана е необходимост от подобряване на координацията между административните звена във ведомството - съгласуване на общи цели, очаквани резултати и въздействия върху заинтересованите страни. Именно тази констатация налага необходимост от създаване на нови и преструктуриране на съществуващи звена в АПИ, с което се цели повишаване на ефективността на цялата административна структура.

Извършена е оценка на изпълнението на функциите, структурата и разпределението на отговорностите между звената. Предложените промени също така целят подобряване взаимодействието в системата и координацията между вътрешните звена, както и засилване на фокуса върху обезпечаване на ключовите функции на АПИ.

Констатирана е необходимост от оптимизиране на структурата и числеността на административни звена в АПИ, прецизиране на техните функционални характеристики, както и преодоляване на дублиращи функции. Функциите на административни звена са основно преразгледани, систематизирани и по-добре дефинирани, а новата им регламентация съответства на функционалната компетентност на АПИ, с цел оптимизиране на дейностите и укрепване на административния капацитет. Сред целите на предлаганите промени са и подобряване на координацията и взаимодействието на административните звена във ведомството.

Както в общата, така и в специализираната администрация е установена потребност от прецизиране функциите на част от дирекциите, както и необходимост от създаване на нови такива. С цел оптимизация на работните дейности и подобряване координацията между отделните структури в агенцията с проекта на Устройствен правилник е предвидено да бъде назначен служител, който да осъществява функции, свързани с организирането, управлението и прилагането на мерки за мрежова и информационна сигурност. Служителят осъществява дейността по прилагане на мерки за мрежова и информационна сигурност на всички структури, програми, дейности и процеси в агенцията. Предвижда се да се определят конкретно функциите на служители, осъществяващи дейността на секретариат на УС, който да се обособи като отдел в дирекция „Административно обслужване и човешки ресурси“. До настоящия момент такива функции не са били дефинирани в структурата. Функциите на секретариат са се изпълнявали от отделни служители от различни структурни звена в администрацията, на които е възложено със заповед за изпълняват тези задачи, което създава затруднения при изпълнение от една страна на задълженията им, произтичащи от звеното, в което са назначени, от друга – при изпълнение на задълженията по заповедта. Преструктуриране, с цел оптимизиране на процеса на работа се предлага също така и в общата и специализирана администрация, като се предвижда следното:

* Създава се дирекция "Административно обслужване и човешки ресурси“ – към настоящия момент дирекция „Административно обслужване, човешки ресурси и управление на собствеността“ има множество и неспецифични функции, които са разпределени по неефективен начин и затрудняват работата на структурата. От тази дирекция се отделят функциите, свързани с управление на недвижимата собственост, като те преминават в дирекция „Държавна собственост и отчуждителни процедури“. Запазват се дейностите, свързани с административно обслужване, човешки ресурси и стопански дейности;
* дирекция „Обществени поръчки и правно обслужване“ се разделя на две самостоятелни дирекции - "Обществени поръчки“ и дирекция „Правна“, с конкретни функции, като по този начин се цели намаляване на административната тежест от една страна, а от друга – се постига разграничение между дейностите на двете структури – осъществяване на правни дейности и процесуално представителство, и процеса по организация и провеждане на обществените поръчки;
* създава се дирекция „Държавна собственост и отчуждителни процедури“, чиито функции касаят всички дейности по управление, стопанисване и разпореждане с недвижими имоти;
* създава се дирекция „Ситуационен център и управление на трафика“, която има за основна цел обезпечаване на дейностите по прогнозиране, анализ, ограничаване и преодоляване на кризисна обстановка и подпомагане на органите за управление при оценка на пътната обстановката.

Целите на посочените промени в административните звена са засилване на фокуса върху обезпечаване на ключовите функции на АПИ.

Предложената структура е при съобразяване в максимална степен на организацията на работа на общата и специализираната администрация с изискванията на Закона за администрацията.

Очакваните резултати от предложените промени са оптимизиране на структурата на администрацията, подобряване взаимодействието в системата и координацията между вътрешните звена, засилване на фокуса върху обезпечаване на ключовите функции, обхващане на дейностите, осъществявани от Агенция „Пътна инфраструктура“. С промяната в щатните бройки на дирекции от администрацията се цели да се подобри организацията и структурата на администрацията, с оглед ефективното изпълнение на правомощията на Управителния съвет на Агенция „Пътна инфраструктура“, оптимизиране осъществяването на дейностите и укрепване на административния капацитет. С преструктурирането на дирекциите от общата и специализираната администрация се цели по-ефективно изпълняване на функциите в областта на развитието и управлението на пътната инфраструктура. Дирекциите ще функционират при по-тясно взаимодействие и координация съобразно взаимосвързаността на функциите им, ще се премахне съществуващото към момента дублиране на функциите им.

С приемането на предложените промени ще се постигне необходимият комплексен подход при администрирането на процеси по извършване на основни за ведомството дейности. Увеличаването на щатните бройки в някои от дирекциите ще е за сметка на числеността на други дирекции, щатните бройки от преструктурираните дирекции ще преминат в новосъздадените звена на АПИ. Няма да бъде необходим допълнителен финансов ресурс за осъществяване на предложените промени.

С предложените промени ще е налице ясно дефиниране на функции и отговорности на отделните структурни звена на агенцията, без дублиране и неправилно функционално определяне. Ще се постигне оптимизация на структурата, съответно повишаване на ефективността на дейността на ведомството в приоритетни области.

С проекта на постановление се предвижда увеличаване на щатната численост на АГКК с 5 бройки за сметка на числеността на АПИ. С приемането на Закона за кадастъра и имотния регистър (ЗКИР) през 2000 г. на АГКК е вменена задачата да осигури пълно покритие с кадастрална информация като създаде кадастрална карта и кадастрални регистри (КККР) за територия на страната. Към момента са създадени КККР за 97,74% територията на страната. Въпреки високия процент от покритие с КККР, все още за 70% от населените места в страната няма създадени КККР. През 2025 г. предстои да бъдат приети КККР на 556 бр. населени места, от които 279 бр. са в териториалния обхват на служби по геодезия, картография и кадастър (СГКК) с малък брой служители. Също така през 2025 г. предстои възлагане изработването на КККР на още 221 бр. населени места, от които 148 бр. са в териториалния обхват на СГКК с малък брой служители. Служителите на СГКК имат преки отговорности в процеса по контрол и приемане на КККР – разглеждане и взимане на решения по постъпили възражения срещу КККР, приемане на коригираните КККР в резултат на приетите възражения. СГКК извършват дейността и по поддържане на КККР в актуално състояние, като извършват контрол и приемане на проектите за изменение и провеждат административните процедури по изменение на КККР. Служителите на СГКК извършват и административно обслужване на гражданите с кадастрална информация, като предоставят административни услуги както за територията на областта, в която се намират, така и за територията на цялата страна. Въпреки създадената възможност от АГКК за електронно предоставяне на всички административни услуги, все още значителна част от потребителите, поради различни причини (най-вече изисквания на други органи за предоставяне на документи от кадастъра на хартиен носител с мокър печат), заявяват и получават услугите от кадастъра на гише.

Наред с тези дейности служителите на СГКК изпълняват и дейности по Закона за геодезията и картографията и Закона за устройството на Черноморското крайбрежие. С оглед компетентността им в областта на кадастъра, служителите на СГКК участват и в приемателни комисии за приемане на специализирани карти и регистри, в експертните съвети по устройство на територията на общините и др. Непрекъснатото нарастване на покритието с КККР води и до увеличаване на териториите, за които предоставянето на административни услуги трябва да се извършва от СГКК, както и до нарастване на броя на потребителите на такива услуги. Със създаването на КККР за урбанизираната територия, административното обслужване на физическите и юридически лица с кадастрална информация преминава от техническите служби на общините към АГКК. След влизане в сила на КККР за земеделски и горски територии, от общинските служби по земеделие към АГКК преминава и информацията за неурбанизираната територия. По този начин кадастралните данни от няколко ведомства се събират на едно място - в АГКК.

Агенцията по геодезия, картография и кадастър извършва дейностите по създаване и поддържане на КККР в актуално състояние и обслужването с кадастрална информация на физически и юридически лица чрез служителите на двадесет и осемте СГКК. Недостатъчните щатни бройки често водят до затруднения при изпълнение на дейностите по създаване и поддържане на КККР, до забавяне или затрудняване на административното обслужване, поради което увеличаването на щатния състав на АГКК е крайно наложително. С особено висока степен на критичност е положението в десет СГКК, всяка с численост от 7 или 8 души и териториален обхват от минимум 5 общини и над 100 населени места. Численият състав на тези СГКК спешно трябва да се увеличи до 5 броя. Увеличаването на щатната численост за тези СГКК ще допринесе за подобряване на качеството на работа на служителите, което ще доведе до повишаване удовлетвореността на потребителите на кадастрални услуги.

С писмо с изх. № 03-04-338(23)/14.01.2025 г. на МРРБ, на основание § 16, ал. 2 от Преходните и заключителните разпоредби на Закона за изменение и допълнение на Закона за администрацията (обн. ДВ, бр. 15 от 2012 г.) е извършено предварително съгласуване на предложението за промяна на устройствените правилници на АГКК и АПИ във връзка с предвидената компенсирана промяна в рамките на числеността на персонала. С писмо с вх. № 03-04-338(24)/15.01.2025 г. на МРРБ, администрацията на Министерския съвет изразява становище, че съгласува направеното предложение.

Предложеният проект на постановление на Министерския съвет не води до въздействие върху държавния бюджет, поради което е приложена финансова обосновка, съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно разпоредбата на чл. 26, ал. 3 от Закона за нормативните актове по проекта на акт е проведено публично обсъждане, като проектът на постановление, докладът към него, Устройственият правилник, частичната предварителна оценка и становището на дирекция „Координация и модернизация на администрацията“ в администрацията на Министерския съвет от съгласуването на оценката, са публикувани на интернет страниците на Министерството на регионалното развитие и благоустройството и на АПИ, както и на Портала за обществени консултации за срок от 30 дни. Проектът на нормативен акт е публикуван повторно за обществено обсъждане за срок от 14 дни, с оглед на това, че същият е бил публикуван за обществено обсъждане, както и това, че направените изменения не са многобройни. Направените бележки и предложения са отразени съгласно приложената към доклада справка.

Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Проектът на постановление на Министерския съвет е съгласуван по реда на чл. 32-34 от Устройствения правилник на Министерския съвет и на неговата администрация.

Направените бележки и предложения са отразени съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за приемане на Устройствен правилник на Агенция „Пътна инфраструктура“.

**Приложения**:

1. Проект на постановление на Министерския съвет;
2. Проект на Устройствен правилник на АПИ;
3. Финансова обосновка, одобрена от министъра на финансите;
4. Частична предварителна оценка на въздействието;
5. Становище от дирекция „Координация и модернизация на администрацията“;
6. Проект на съобщение за средствата за масово осведомяване;
7. Справка за отразяване на становищата от съгласувателната процедура;
8. Справка за отразяване на становищата, постъпили в процедурата по обществени консултации.

**МИНИСТЪР:**

**ИВАН ИВАНОВ**